Jesper Petersen (SF), 2008-11-07:
Lovene om beskatning af pension og pensionsafkast, fik en større overhaling i sidste folketingssamling.
Skattebegunstigelsen af pensionsopsparing blev udvidet til også at gælde opsparingen i pensionsinstitutter i andre EU-lande, så de danske love blev bragt i overensstemmelse med EU-lovgivningen.
Loven her laver en række justeringer, der i bund og grund får de omtalte lovændringer til at fungere endnu mere efter hensigten.
SF var med i aftalen om den ændrede pensionsbeskatning sidste år, og selv om det havde været bedre, om vi havde ramt rigtigt første gang, er det dog positivt, at lovene nu bliver tilrettet.
Den væsentligste ændring i forslaget indebærer, at der indføres en alternativ opgørelsesmetode af beskatningsgrundlaget for pensionsafkastskatten, der giver pensionsinstitutterne mulighed for at opgøre beskatningsgrundlaget for de forsikrede på en mere enkel og direkte måde.
Af høringssvarene fremgår det, at der gennemgående er opbakning til justeringerne, om end nogle ønsker at lave andre tilretninger.
Og i går kom så de omtalte henvendelser fra PFA Pension og Forsikring & Pension, og dem må vi så se nærmere på i udvalgsbehandlingen.
Målet om at gøre systemet så enkelt og så gennemskueligt som muligt for borgerne og så nemt som muligt for institutterne og SKAT at administrere og kontrollere tror jeg vi alle deler.
Forslaget har ingen økonomiske omkostninger for samfundet eller borgerne, men betyder klarere regler og lettere administration for pensionsselskaberne, ved at der indføres en alternativ måde at opgøre det skattepligtige afkast af pensionsordninger på.
Og det kan SF selvfølgelig støtte.
Ændringerne af loven fra sidste år medførte et betydeligt behov for kontrol fra SKAT's side, ikke mindst i de første år efter lovens ikrafttrædelse, og det er et forhold, som også Skatterevisorforeningen peger på i sit høringssvar.
Den skriver, at Skatterevisorforeningen ønsker at fremhæve, at den kommende omlægning af pensionsbeskatningen vil stille store krav til administrationen og kræve, at der fra starten af opbygges en effektiv og smidig kontrol.
Til dette kræves der fagligt kompetente medarbejdere, herunder medarbejdere, der kan gennemføre den fornødne systemrevision for pensionsinstitutter m.v. samt betydelige ressourcer til kontrol af, at pensionsordninger i udenlandske pensionsinstitutter og pengeinstitutter skatte- og afgiftsmæssigt behandles korrekt.
Da der for de pågældende institutioner bliver tale om noget helt nyt, og der for de pågældende pensionsopsparer også er tale om nye regler, må der forventes en betydelig vejledningsopgave, men også en betydelig efterfølgende kontrol, idet eventuelle fejl i det første år vil fortsætte, hvis der ikke foretages korrektion.
Det var fra Skatterevisorforeningens høringssvar.
Skatteministeriet er jo meget imødekommende over for det her og fremhæver, at der ved vedtagelsen af L 9 i 2007-08 blev angivet, at SKAT skulle bruge 45 årsværk på den her vejlednings- og kontrolopgave, og at den ville blive løst af det særlige Videns- og Kompetencecenter Pension.
Jeg vil under udvalgsbehandlingen gerne have vished for, at der i SKAT er afsat de pågældende ressourcer til opgaven i kompetencecentret, når de nye regler køres i gang.
Det er afgørende for SF, at kontrollen af indbetaling af skat fra udenlandske pengeinstitutter faktisk sker, ellers kan statskassen miste mange penge i tabt beskatning og regningen ende hos alle andre skatteydere, der betaler, hvad de skal.
Så med de nævnte spørgsmål og overvejelser er SF umiddelbart positiv over for lovforslaget, og så må vi se i udvalgsbehandlingen, om det kan gøres endnu enklere for borgerne at tilse, at kontrollen fra SKAT's side er, som den skal være.